משנה גיטין ה ניקוד
הַנִּזָּקִין שָׁמִין לָהֶם בְּעִדִּית, 
וּבַעַל חוֹב בְּבֵינוֹנִית, 
וּכְתֻבַּת אִשָּׁה בְּזִבּוּרִית. 
רַבִּי מֵאִיר אוֹמֵר: 
אַף כְּתֻבַּת אִשָּׁה בְּבֵינוֹנִית:

אֵין נִפְרָעִין מִנְּכָסִים מְשֻׁעְבָּדִים בְּמָקוֹם שֶׁיֵּשׁ נְכָסִים בְּנֵי חוֹרִין, 
וַאֲפִלּוּ הֵן זִבּוּרִית. 
אֵין נִפְרָעִין מִנִּכְסֵי יְתוֹמִים, 
אֶלָּא מִן הַזִּבּוּרִית:

אֵין מוֹצִיאִין לַאֲכִילַת פֵּרוֹת וְלִשְׁבַח קַרְקָעוֹת וְלִמְזוֹן הָאִשָּׁה וְהַבָּנוֹת מִנְּכָסִים מְשֻׁעְבָּדִים, 
מִפְּנֵי תִּקּוּן הָעוֹלָם. 
וְהַמּוֹצֵא מְצִיאָה, לֹא יִשָּׁבַע, 
מִפְּנֵי תִּקּוּן הָעוֹלָם:

יְתוֹמִים שֶׁסָּמְכוּ אֵצֶל בַּעַל הַבַּיִת, 
אוֹ שֶׁמִּנָּה לָהֶן אֲבִיהֶן אַפּוֹטְרוֹפּוֹס, 
חַיָּב לְעַשֵּׂר פֵּרוֹתֵיהֶן. 
אַפּוֹטְרוֹפּוֹס שֶׁמִּנָּהוּ אֲבִי יְתוֹמִים, 
יִשָּׁבַע. 
מִנָּהוּ בֵּית דִּין, 
לֹא יִשָּׁבַע. 
אַבָּא שָׁאוּל אוֹמֵר: 
חִלּוּף הַדְּבָרִים. 

הַמְּטַמֵּא וְהַמְּדַמֵּעַ וְהַמְּנַסֵּךְ, 
בְּשׁוֹגֵג, פָּטוּר; 
בְּמֵזִיד, חַיָּב. 
הַכֹּהֲנִים שֶׁפִּגְּלוּ בַּמִּקְדָּשׁ מְזִידִין, 
חַיָּבִין:

הֵעִיד רַבִּי יוֹחָנָן בֶּן גֻּדְגְּדָה, 
עַל הַחֵרֶשֶׁת שֶׁהִשִּׂיאָהּ אָבִיהָ, 
שֶׁהִיא יוֹצְאָה בְּגֵט. 
וְעַל קְטַנָּה בַּת יִשְׂרָאֵל שֶׁנִּשֵּׂאת לְכֹהֵן, 
שֶׁאוֹכֶלֶת בִּתְרוּמָה; 
וְאִם מֵתָה, בַּעְלָהּ יוֹרְשָׁהּ. 
וְעַל הַמָּרִישׁ הַגָּזוּל שֶׁבְּנָאוֹ בְּבִירָה, 
שֶׁיִּטֹּל אֶת דָּמָיו, 
מִפְּנֵי תַּקָּנַת הַשָּׁבִים. 
וְעַל הַחַטָּאת הַגְּזוּלָה שֶׁלֹּא נוֹדְעָה לָרַבִּים, 
שֶׁהִיא מְכַפֶּרֶת, 
מִפְּנֵי תִּקּוּן הַמִּזְבֵּחַ:

לֹא הָיָה סִיקָרִיקוֹן בִּיהוּדָה בַּהֲרוּגֵי הַמִּלְחָמָה. 
מֵהֲרוּגֵי הַמִּלְחָמָה וְאֵילָךְ, יֶשׁ בָּהּ סִיקָרִיקוֹן. 
כֵּיצַד? 
לָקַח מִסִּיקָרִיקוֹן, וְחָזַר וְלָקַח מִבַּעַל הַבַּיִת, 
מִקְחוֹ בָּטֵל; 
מִבַּעַל הַבַּיִת, וְחָזַר וְלָקַח מִסִּיקָרִיקוֹן, 
מִקְחוֹ קַיָּם. 
לָקַח מִן הָאִישׁ, וְחָזַר וְלָקַח מִן הָאִשָּׁה, 
מִקְחוֹ בָּטֵל; 
מִן הָאִשָּׁה וְחָזַר וְלָקַח מִן הָאִישׁ, 
מִקְחוֹ קַיָּם. 
זוֹ מִשְׁנָה רִאשׁוֹנָה. 
בֵּית דִּין שֶׁל אַחֲרֵיהֶם אָמְרוּ: 
הַלּוֹקֵחַ מִסִּיקָרִיקוֹן, נוֹתֵן לַבְּעָלִים רְבִיעַ. 
אֵימָתַי? 
בִּזְמַן שֶׁאֵין בְּיָדָן לִקַּח; 
אֲבָל יֵשׁ בְּיָדָן לִקַּח, 
הֵן קוֹדְמִין לְכָל אָדָם. 
רַבִּי הוֹשִׁיב בֵּית דִּין וְנִמְנוּ, 
שֶׁאִם שָׁהֲתָה בִּפְנֵי סִיקָרִיקוֹן שְׁנֵים עָשָׂר חֹדֶשׁ,
כָּל הַקּוֹדֵם לִקַּח, זוֹכֶה, 
אֲבָל נוֹתֵן לַבְּעָלִים רְבִיעַ:

חֵרֵשׁ רוֹמֵז וְנִרְמָז; 
בֶּן בְּתֵירָא אוֹמֵר, קוֹפֵץ וְנִקְפָּץ;
בְּמִטַּלְטְלִין. 
הַפָּעוֹטוֹת,
מִקְחָן מֶקַח וּמִמְכָּרָן מִמְכָּר, 
בְּמִטַּלְטְלִין:

וְאֵלּוּ דְּבָרִים אָמְרוּ מִפְּנֵי דַּרְכֵי שָׁלוֹם: 
כֹּהֵן קוֹרֵא רִאשׁוֹן, 
וְאַחֲרָיו לֵוִי, 
וְאַחֲרָיו יִשְׂרָאֵל, 
מִפְּנֵי דַּרְכֵי שָׁלוֹם. 
מְעָרְבִין בְּבַיִת יָשָׁן, 
מִפְּנֵי דַּרְכֵי שָׁלוֹם. 
בּוֹר שֶׁהוּא קָרוֹב לָאַמָּה מִתְמַלֵּא רִאשׁוֹן, 
מִפְּנֵי דַּרְכֵי שָׁלוֹם. 
מְצוּדוֹת חַיָּה וְעוֹפוֹת וְדָגִים, 
יֵשׁ בָּהֶם מִשּׁוּם גָּזֵל,
 מִפְּנֵי דַּרְכֵי שָׁלוֹם. 
רַבִּי יוֹסֵי אוֹמֵר, 
גָּזֵל גָּמוּר. 
מְצִיאַת חֵרֵשׁ שׁוֹטֶה וְקָטָן, 
יֵשׁ בָּהֶן מִשּׁוּם גָּזֵל, 
מִפְּנֵי דַּרְכֵי שָׁלוֹם. 
רַבִּי יוֹסֵי אוֹמֵר,
גָּזֵל גָּמוּר. 
עָנִי הַמְּנַקֵּף בְּרֹאשׁ הַזַּיִת, 
מַה שֶּׁתַּחְתָּיו – גָּזֵל, 
מִפְּנֵי דַּרְכֵי שָׁלוֹם. 
רַבִּי יוֹסֵי אוֹמֵר, 
גָּזֵל גָּמוּר. 
אֵין מְמַחִין בְּיַד עֲנִיֵּי גּוֹיִם בְּלֶקֶט וּבְשִׁכְחָה וּבְפֵאָה, 
מִפְּנֵי דַּרְכֵי שָׁלוֹם:

מַשְׁאֶלֶת אִשָּׁה לַחֲבֶרְתָּהּ הַחֲשׁוּדָה עַל הַשְּׁבִיעִית, נָפָה וּכְבָרָה וְרֵחַיִם וְתַנּוּר, 
אֲבָל לֹא תָבֹר וְלֹא תִטְחַן עִמָּהּ. 
אֵשֶׁת חָבֵר מַשְׁאֶלֶת לְאֵשֶׁת עַם הָאָרֶץ, נָפָה וּכְבָרָה, 
וּבוֹרֶרֶת וְטוֹחֶנֶת וּמְרַקֶּדֶת עִמָּהּ; 
אֲבָל מִשֶּׁתַּטִּיל הַמַּיִם, לֹא תִּגַּע עִמָּהּ, 
לְפִי שֶׁאֵין מַחֲזִיקִין יְדֵי עוֹבְרֵי עֲבֵרָה. 
וְכֻלָּן לֹא אָמְרוּ, 
אֶלָּא מִפְּנֵי דַּרְכֵי שָׁלוֹם. 
וּמַחֲזִיקִין יְדֵי גוֹיִם בַּשְּׁבִיעִית, 
אֲבָל לֹא יְדֵי יִשְׂרָאֵל, 
וְשׁוֹאֲלִין בִּשְׁלוֹמָן, 
מִפְּנֵי דַּרְכֵי שָׁלוֹם:
גיטין ה
ה